Phiyega-verslag nou by parlementDie geskorste nasionale polisiekommissaris Riah Phiyega. Foto: Werner Beukes/SAPA Die verslag oor die geskorste nasionale polisiekommissaris, Riah Phiyega, se bevoegdheid om haar amp te beklee, is aan die nasionale vergadering gestuur. Speaker Baleka Mbete het Woensdag aangekondig dat die verslag, wat 21 Oktober gedateer is, nou aan die parlement se portefeuljekomitee oor polisie oorhandig sal word. Die verslag is in Desember verlede jaar aan pres. Jacob Zuma oorhandig. Zuma het in September 2015 ŉ kommissie van ondersoek aangestel om Phiyega se bevoegdheid te ondersoek op aanbeveling van die Farlam-kommissie van ondersoek, wat die Marikana-sterftes ondersoek het. Die Farlam-kommissie se verslag het aangedui Phiyega moet die grootste deel van die blaam dra vir operasionele flaters wat uiteindelik tot die dood van 34 mynwerkers gelei het. Phiyega is in Oktober 2015 met volle betaling geskors, hangende die uitkoms van die ondersoek. ŉ Kommissie van ondersoek onder regter Cornelis Johannes Claassen het die ondersoek behartig en einde verlede jaar sy werk afgehandel. Indien Zuma na aanleiding van die kommissie se bevindinge besluit om Phiyega in die pad te steek, sal sy die derde agtereenvolgende nasionale polisiekommissaris wees wat afgedank word.